GRATIS GESKENK – 'N STORIE VAN HOOP - Hennie Van Deventer
'n Geskenk wat hopelik vir mense hoop kan bring. So noem ek graag die beskeie e-boekie wat ek vandag namens die Van Deventers GRATIS vir een en almal aanbied.
Vir eers is die "storie van hoop" bedoel vir 'n nuwe generasie ouers wat hulle in dieselfde bootjie bevind as die een waarin ek en Tokkie in 1972 tot ons algehele verslaenheid beland het toe ons eersteling, Johan, op ses maande oud uit die bloute as diabeet gediagnoseer is. Vandag, 50 jaar en seker 60 000 inspuitings later, is die nimlike Johan sterk en gesond: 'n voorbeeld van wat met goeie beheer, dissipline en toewyding bereik kan word.
Ten tweede is die boek vir almal wat dink dat hulle uit 'n ervaring van ander hoop kan put. Ten derde is dit vir almal wat dit graag wil lees, om watter rede ookal. Welkom, mense.
Dis 'n plankdun boekie wat in 'n japtrap gelees kan word. In die 50 of wat bladsye (foto's ingesluit) word nietemin 'n intieme lig gewerp op Johan se lewe op insulien: van kleins af toe diabetes by 'n baba 'n ongekende ding was wat dokters laat skarrel het, deur skool, universiteit en in sy volwasse lewe.
Die boekie wemel van vreemde insidente. Dit vertel onder meer hoe gade Tokkie – die "heldin'' van die verhaal, aldus 'n bevoegde waarnemer – haar seun met 'n goed gemikte skop uit die hande van 'n duiweluitdrywer bevry het, hoe sy incognito saam het hom 'n veldskool bygewoon het, hoe 'n onderwyser hom met byna noodlottige gevolge op 'n uitstappie in 'n badkamer op 'n universiteitskampus vergeet het, en hoe sy hond, 'n staffie met die naam Novo (dieselfde as sy insulien) sy lewe op 'n donker aand gered het.
Die onbedagsaamheid en onbegrip by sommige word gelukkig deur wonderlike ondersteuning deur briljante geneeshere en andere uitbalanseer.
😊😊Heelwat humor is in die boekie opgesluit, soos die juffrou wat van skrik op die naat van haar rug beland het nadat Johan weens 'n lae suikervlak in sy bloed in haar klas snaaks begin optree het, en hoe sy ma in 'n verkeersknoop in 'n sneeustorm stukkies ontbytkos moes fyn kou en in sy mond dwing.
Diabetes mellitus het Johan op vreemde, uitdagende en soms beperkende paaie gelei. Dit het hom nie 'n slegter mens gemaak nie. Verreweg nie. So skryf ek. Ek dink (hoop) dat die boekie hierdie woorde onderstreep.
Die e-weergawe is GRATIS by die aanlyn-boekwinkel van De Novo Uitgewers van Langebaan beskikbaar. Die skakel is https://www.denovowebs.co.za/books-2/. Lees dit aanlyn. Laai dit af. Versprei na goeddunke so wyd as moontlik, met komplimente van die Van Deventers.
Dank aan De Novo Uitgewers vir die versorging en hantering.
Die ooreenkoms in die name Novo-insulien en De Novo Uitgewers is – anders as in die geval van Novo, Johan se stoere staffie – net 'n gelukkige toevalligheid.
FOTO'S: Voorblad van die boek, Johan en sy ma, Tokkie, op sy 40ste, die skrywer en sy onderwerp op sy 40ste en 'n resente foto van Johan, sy vrou, Mariza, en hul seun, Migael.